Kitba ta' Georvin Bugeja – Koordinatur PR FŻL Ta' kuljum nieħdu bosta deċiżjonijiet li jaf ikollhom impatt kemm b'mod immedjat kif ukoll fil-futur. F'dan l-artiklu ħassejt li kelli nagħti ħarsa lejn dawn l-aħħar ġimgħat, li matulhom assistejna għat-teħid ta' diversi deċiżjonijiet politiċi importanti. Mill-Parlament Fil-Parlament fost il-bosta deċiżjonijiet li jittieħdu, f'dawn l-aħħar ħmistax segwejna żewġ deċiżjonijiet importanti. L-Oppożizzjoni Nazzjonalista għażlet li tressaq vot ta' sfiduċja kontra l-Gvern, fi sfond ta' tkabbir ekonomiku storiku ta' 6.3%, u din il-ġimgħa tressaq vot ta' sfiduċja fil-Ministru Konrad Mizzi mid-Deputat Indipendenti Marlene Farrugia. Inħoss li l-PN wara tliet snin għadu ma fehemx li l-poplu ma weriex il-fiduċja elettorali fih u ma kienx ikkonfermat fil-Gvern u minflok ikkastigah b'maġġoranza elettorali storika ta' 36,000. Għaldaqstant, l-istrateġisti ta' Simon Busuttil qed jippruvaw joħolqu ċertu instabbiltà politika fil-pajjiż biex ifixklu b'xi mod ir-ritmu ta' dan il-Gvern. Wara li niżżlu lin-nies fit-toroq tal-kapitali bi skuża ta' protesta nazzjonali, deċiżjoni li fl-opinjoni tiegħi ma nħossx li kienet f'waqtha, Simon Busuttil ippreżenta mozzjoni ta' sfiduċja fil-Gvern ta' Joseph Muscat fil-Parlament; Gvern li għandu maġġoranza parlamentari komda u li Busuttil kien jaf li dak il-vot ta' sfiduċja ma kienx se jgħaddi. Hawnhekk Simon Busuttil wera biċ-ċar kemm hu ddisprat biex jipprova jkun fil-poter – jimmissjawha ħafna dik il-pożizzjoni! B'mod għaqli d-deputati tal-Gvern u l-ministri ma ħlewx il-ġurnata twila, mimlija b'diskorsi ewforiċi min-Nazzjonalisti, fosthom Beppe Fenech Adami u Mario de Marco li jinsabu f'nofs kontroversji dwar korrettezza politika, biex jattakkaw lill-Oppożizzjoni b'dak li sar ħażin fiż-żmien li damu fil-Gvern il-PN, iżda fissru l-importanza tal-kisbiet li qiegħed jagħmel il-Gvern preżenti u s-suċċessi li rnexxielu jikseb f'dawn l-aħħar tliet snin. Fost dawn il-kisbiet hemm l-anqas rata ta' qagħad fl-istorja, u l-aktar ammont ta' nies f'impjieg, suċċessi fl-ekonomija, l-Enemalta li minn mażra għall-ekonomija qed issir mutur ekonomiku, l-AirMalta li fuqha qed isir xogħol importanti biex tkun tista' timxi 'l quddiem, l-edukazzjoni u s-saħħa, fost l-oħrajn. Din il-ġimgħa ammirajt lill-Whip tal-Gvern u lill-Ministru għall-Edukazzjoni u x-Xogħol għall-umiltà fid-diskorsi li għamlu fil-Parlament waqt id-dibattitu parlamentari fil-vot ta' sfiduċja fil-Ministru Konrad Mizzi. Għal dan id-dibattitu, mill-ġdid l-Oppożizzjoni Nazzjonalista għażlet li tiftaħ il-kanuni u tattakka lill-Ministru Mizzi. Rajna mill-ġdid Oppożizzjoni negattiva li tisfrutta kull opportunità li jkollha biex tkun distruttiva. Iddisgustajt ruħi bl-atteġġjament tal-Kap tal-Oppożizzjoni; moħħu biss biex 'jipprova' jirredikola lin-nies, iżda ara biss ifettillek tattakka lilu jew lid-deputati tiegħu għax huma l-untouchables. TGCOM24 Għal darb'oħra l-Oppożizzjoni Nazzjonalista għażlet li tagħmilha ta' reporter fuq l-istazzjon ta' Berlusconi, it-TGCOM24. Din id-darba ma kienx David Casa li mar jipprova jitfa' f'dell ikrah lil Malta, iżda kien l-Onorevoli Kap tal-Oppożizzjoni Simon Busuttil. Jien smajt għal darba tnejn dak li qal Busuttil għax ġenwinament ma ridtx nemmen dak li bdejt nisma' u sinċerament għadni qed nipprova nifhem kif Simon Busuttil irid jikseb il-fiduċja tal-Maltin meta jmur fuq stazzjonijiet internazzjonali jgħid kontra l-Gvern Malti, li jirrappreżenta lill-Maltin. Reshuffle fil-Kabinett tal-Ministri Tħabbret ukoll reshuffle fil-Kabinett tal-Ministri. Il-Prim Ministru ddeċieda. Ħareġ biċ-ċar kemm huwa politiku serju u li ma jiddejjaqx jew ma jibżax jaġixxi. Min-naħa l-oħra, meta Simon Busuttil jinsab iffaċċjat bi kritika enormi minħabba li qed jiddefendi liż-żewġ viċi kapijiet tiegħu meta fuq il-midja ħarġet informazzjoni li, skont il-kejl tiegħu stess, lanqas kellhom jgħaddu żewġ minuti qabel ma jieħu d-deċiżjoni tiegħu. Madankollu, lil Busuttil drajnieh li huwa persuna tad-double standards. Ċelebrazzjonijiet tal-Ewwel ta' Mejju Eluf ta' Maltin u Għawdxin ħonqu Pjazza Kastilja bħal-lum ġimgħa biex iwasslu messaġġ ċar li huma qed jappoġġjaw il-politika li qed imexxi 'l quddiem dan il-Gvern – li b'ottimiżmu qed toħloq bidla għall-aħjar f'dan il-pajjiż li minna jgawdi kulħadd. Il-ħaddiem qed jingħata aktar dinjità kif jistħoqlu filwaqt li l-ammont ta' xogħol li qed jintlaħaq huwa wieħed rekord. Dan hu frott id-deċiżjonijiet li qed jittieħdu ta' kuljum. Jiddispjaċini iżda li minflok offra ideat kif se jkompli jagħti aktar dinjità lill-ħaddiema u jkompli joħloq aktar xogħol, f'Jum il-Ħaddiem, Simon Busuttil għażel li jiffoka aktar fuq il-Panama.